Predkladacia správa

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády, ktorým sa mení a dopĺňa nariadenie vlády Slovenskej republiky 
č. 290/2008 Z. z. o zdravotných požiadavkách na živočíchy a produkty hospodárskeho chovu rýb a o prevencii a kontrole niektorých chorôb vodných živočíchov v znení nariadenia vlády Slovenskej republiky č. 397/2012 Z. z., ako iniciatívny návrh.
Návrh nariadenia vlády je potrebné prijať vzhľadom na vykonávaciu smernicu Komisie 2014/22/EÚ, ktorá mení prílohu IV k smernici 2006/88/ES v súlade s prílohou 
k vykonávacej smernici Komisie 2014/22/EÚ. Vykonávacia smernica Komisie 2014/22/EÚ mení časť II prílohy IV k smernici 2006/88/ES novým znením tak, že sa v časti „neexotické choroby“ rýb namiesto formulácie „infekčná anémia lososov (ISA)“ uvádza presnejšia formulácia „infekčná anémia lososov (ISA): infekcia s genotypom HPR s deléciou rodu Isavirus (ISAV)“, nakoľko v máji 2013 došlo k zmene kapitoly 10.5 Kódexu zdravia vodných živočíchov Svetovej organizácie pre zdravie zvierat. Nariadenie vlády Slovenskej republiky č. 290/2008 Z. z. transponuje smernicu Komisie 2006/88/ES, pričom každú novelizáciu uvedenej smernice je rovnako potrebné prevziať.
Záväzok členských štátov prijať právne predpisy a správne opatrenia potrebné 
na dosiahnutie súladu s vykonávacou smernicou Komisie 2014/22/EÚ je explicitne formulovaný v jej článku 2.
Zmena v časti II prílohy IV k smernici 2006/88/ES sa prebratím vykonávacej smernice Komisie 2014/22/EÚ premietne do zmeny časti II prílohy č. 3 k nariadeniu vlády Slovenskej republiky č. 290/2008 Z. z. Nové znenie časti II prílohy č. 3 obsahuje formuláciu „infekčná anémia lososov (ISA): infekcia s genotypom HPR s deléciou rodu Isavirus (ISAV)“ v súlade s prílohou uvedenej vykonávacej smernice.
Predkladaný návrh nariadenia vlády Slovenskej republiky nemá byť predmetom vnútrokomunitárneho pripomienkového konania.
Navrhovaný dátum účinnosti je určený s ohľadom na termín, do ktorého je potrebné prevziať smernicu Komisie 2014/22/EÚ.
Návrh nariadenia vlády nebude mať vplyv na rozpočet verejnej správy, podnikateľské prostredie, životné prostredie a informatizáciu spoločnosti a nebude mať ani sociálne vplyvy.
 	 Návrh nariadenia vlády Slovenskej republiky je v súlade s Ústavou Slovenskej republiky, zákonmi, ostatnými všeobecne záväznými právnymi predpismi ako aj medzinárodnými zmluvami, ktorými je Slovenská republika viazaná.
	Návrh nariadenia vlády bol predmetom medzirezortného pripomienkového konania, ktorého výsledky sú uvedené vo vyhodnotení pripomienkového konania. Na rokovanie Legislatívnej rady vlády Slovenskej republiky sa predkladá bez rozporov.